MS «Nordkapp»

MS «Nordkapp» (kallesignal LASQ) er et hurtigruteskip eid av Hurtigruten AS, og ble overlevert rederiet Ofotens og Vesteraalens Dampskibsselskab (OVDS) i mars 1996. Skipet var byggnummer 265 ved Kværner Kleven Verft i Ulsteinvik, og kostet omkring 500 millioner kroner. MS «Nordkapp» har siden april 1996 gått i fast rotasjon i hurtigruten, bare avbrutt av cruise-oppdrag og verkstedopphold.


== Historie ==

I april 1994 besluttet Ofotens og Vesteraalens Dampskibsselskab å kontrahere et nytt skip. Oppdraget gikk til Kværner Kleven verft i Ulsteinvik, og noen uker senere kontraherte rederiet også et søsterskip (MS «Nordnorge»). Kjølstrekkingen fant sted 24. november 1994, og skroget ble sjøsatt 18. august 1995. 19. januar 1996 ble prøveturen gjennomført, og 1. mars samme år var skipet ferdig. 23. mars 1996 ble skipet døpt av Dronning Sonja i en dobbel dåpsseremoni med MS «Polarlys», som var bygd ved naboverftet Ulstein Verft. Etter overleveringen la MS «Nordkapp» ut på påske-cruise til Shetland.
Den 2. april 1996 ble skipet satt inn i hurtigrutetrafikk på nordgående fra Bergen, og erstattet MS «Nordnorge» fra 1964. 18. februar 1997 gikk hun til Trondheim for å fungere som hotellskip under VM på ski. Klokken 19:40 den 29. november 2001 fikk skipet total motorstopp på begge hovedmotorene utenfor Henningsvær i Lofoten. I det dårlige været ble begge ankerne satt ut for å forhindre at skipet skulle drive på grunn. Evakuering ble forberedt, men etter 2 timer greide maskinistene å starte motorene slik at skipet kunne returnere til Bodø.
I mars 2006 fusjonerte Ofotens og Vesteraalens Dampskibsselskab (OVDS) med Troms Fylkes Dampskibsselskap (TFDS) og dannet Hurtigruten Group, som senere skiftet navn til Hurtigruten ASA. Alle skipene fikk ny skorsteinsdekor, men beholdt navnene og hjemmehavnene. Den 30. januar 2007 grunnstøtte MS «Nordkapp» ved Deceptionøya i øygruppen Sør-Shetlandsøyene i Antarktis. Ytre skrog ble skadet og sprang lekk, men på grunn av dårlig vær ble ikke de 294 passasjeren evakuert før 24 timer senere. De ble tatt ombord i søsterskipet MS «Nordnorge» som var i farvannet, og brakt til land i det sørlige Argentina.


== Skipet ==
MS «Nordkapp»s tonnasje er 11 386 bruttoregistertonn, 4 210 nettoregistertonn, og lasteevnen er på 850 dødvekttonn. Masthøyde er 30,6 m. Lasting og lossing foregår med gaffeltruck gjennom en lasteport på babord side. Hovedmotorene er to sekssylindrede Krupp MaK DM 6 M552 C firetakts dieselmotorer. Oppgitt ytelse er 6 120 hestekrefter hver. Elektrisk kraft blir produsert av to akselgeneratorer og to Ulstein Bergen KRG-8 diesel hjelpemotorer. Fremdriftssystemet er gearet slik at det kan kjøres i 5 forskjellige driftsmoduser med både diesel-elektrisk og konvensjonell mekanisk kraftoverføring. Dette gjør at én hovedmotor kan drive begge propellene samtidig. Propellene har Ka-Me-Wa vribare blad. I tillegg har MS «Nordkapp» fire Brunvoll sidepropeller; to 1 075 hestekrefters sidepropeller i baugen, og to 601 hestekrefters sidepropeller akter. I likhet med de andre skipene fra den nye generasjonen har MS «Nordkapp» aktive stabilisatorer.
MS «Nordkapp» har 7 dekk og 481 køyeplasser fordelt på 226 lugarer. Skipet er sertifisert for 691 passasjerer i kystfart, og 491 i internasjonal fart. Spisesalen ligger akterut på dekk 4, og har plass til 240 gjester. I panoramasalongen forut på dekk 7 er det plass til 156 passasjerer. I tillegg har skipet bar, bibliotek, kafeteria og 2 konferanserom.
MS «Nordkapp» har IMO-nummer 9107772. Pr. november 2017 er klasseselskapet DNV-GL, og skipet er registrert i Norsk Ordinært Skipsregister (NOR).


== Bildegalleri ==

		
		


== Søsterskip ==
MS «Nordnorge»


== Se også ==
Liste over hurtigruteskip


== Litteratur ==
Dag Bakka jr. – Hurtigruten, sjøveien mot nord (side 204). Seagull Publishing 2003 – ISBN 82-91258-17-1


== Eksterne lenker ==
(en) IMO 9107772 – kategori av bilder, video eller lyd på Commons 
(en) MS Nordkapp – DNVs skipsregister 
(en) MS Nordkapp – Den internasjonale sjøfartsorganisasjonen 
Hurtigruten ASA – MS Nordkapp Besøkt 2. oktober 2008
Hurtigruten-Web.com - Bilder av MS Nordkapp
DNV Vessel Info - MS Nordkapp - Machinery summary Besøkt 12. desember 2008
Hurtigrutene.info – Omfattende side om hurtigrutene Besøkt 12. desember 2008
Tyskspråklig side om hurtigrutene Besøkt 12. desember 2008
Mike Bents hurtigrutesider – MS Nordkapp Besøkt 12. desember 2008